Hrvace: Održana završna konferencija projekta ˝Ja to mogu, ja to želim˝

Dana, 04.03.2021. godine u prostorijama općinske vijećnice Općine Hrvace održana je završna konferencija projekta ˝Ja to mogu, ja to želim˝ financiranog sredstvima Europskog socijalnog fonda u sklopu Operativnog programa učinkoviti ljudski potencijali 2014.-2020. Konferencija je održana u dvije skupine zbog poštivanja svih epidemioloških mjera, a konferenciji su nazočili i predstavnici partnera iz projekta.

Uvodnu konferenciju otvorio je načelnik općine Dinko Bošnjak koji je pozdravio sve prisutne, te istaknuo vrijednost provedenog projekta u nadi da će se projekt nastaviti i kroz Zaželi- fazu II koji je već prošao prvu fazu postupka dodjele bespovratnih sredstava- administrativnu provjeru. Voditeljica projekta Anamarija Doljanin predstavila je ciljeve projekta, ciljane skupine, elementa projekta, dosadašnje projektne aktivnosti te ostvarene ciljeve. Također, posebno je naglasila kako je u ovoj pandemiji uzrokavanoj COVID-19 virusom rad žena bio mnogo teži ali da su usprkos tome žene i dalje vrijedno radile svoj posao pomažući krajnjim korisnicima.

Podsjetimo, ukupna vrijednost projekta je bila 6.768.149,47 kuna, od kojeg je Europski socijalni fond financirao 85% a RH 15% vrijednosti projekta. Provedba projekta je trajala 30 mjeseci, točnije od 29.kolovoza 2018. do 28. veljače 2021.godine. Kroz ovaj projekt je na razdoblje od 24 mjeseca bilo zaposleno 50 teže zapošljivih žena koje su se brinule o najmanje 250 krajnjih korisnika, odnosno starijih i nemoćnih osoba te osoba u nepovoljnom položaju. Nezaposlene žene su pored zaposlenja stekle i zvanje gerontodomaćice čime su postale konkurentnije na tržištu rada. S druge strane krajnjim korisnicima obuhvaćenim ovim projektom povećala se razina kvalitete života i socijalna uključenost. Zahvaljujući našim vrijednim zaposlenicama usamljenost starijih osoba zamijenila je topla riječ i osmijeh a veliku pomoć su dobili i u obavljanju kućanskih poslova.

Kroz promotivne aktivnosti (konferencije, letke, radio emisiju, plakate i kemijske olovke) pripadnice ciljanih skupina, krajnji korisnici usluga i javnost su bili upoznati sa samim projektom, ciljevima, ciljanim skupinama i aktivnostima. Također kroz projekt je nabavljeno i 5 bicikla koje su zaposlenicima služile za obilazak krajnjih korisnika.

